**Návrh č.1 k bodu programu č.: .....**

**Mestské zastupiteľstvo Nové Zámky**

s c h v a ľ u j e

**VŠEOBECNE ZÁVÄZNÉ NARIADENIE MESTA NOVÉ ZÁMKY**

**o dani za užívanie verejného priestranstva na regulované parkovanie**

**§ 1**

**Úvodné ustanovenie**

 Mestské zastupiteľstvo v Nových Zámkoch podľa § 11 ods. 4 písm. g/ v spojení s§ 6 ods. 1 zákona č. 369/1990 Zb. o obecnom zriadení v znení neskorších predpisova v súlades §36 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, sa uznieslo na tomto všeobecne záväznom nariadení.

**§ 2**

**Záverečné ustanovenia**

1/ Dňom účinnosti tohto nariadenia sa mení § 3 Všeobecne záväzného nariadenia mesta Nové Zámky č.7/2008 o dani za užívanie verejného priestranstva v znení neskorších zmien a doplnkov a to v nasledovnom znení:

,,§ 3 vrátane nadpisu znie:“

 „Pod osobitným užívaním verejného priestranstva sa rozumie umiestnenie zariadenia slúžiaceho na poskytovanie služieb, umiestnenie stolov a stoličiek na účel poskytovania pohostinských, reštauračných a iných obdobných služieb *,,(podrobnosti týkajúce sa spôsobu osobitného užívania verejného priestranstva pre tento účel upravuje Príloha č. 1 tohto VZN)“,* umiestnenie stavebného zariadenia, predajného zariadenia, zariadenia cirkusu, lunaparku a iných atrakcií, umiestnenie skládky palív alebo iného materiálu, prechodné umiestnenie informačného a propagačného zariadenia alebo tabule na verejnom priestranstve a umiestnenie sklápacej garáže na vyhradenom priestore.“

2/Dňom účinnosti tohto nariadenia sa zrušuje § 6 ods.2 a § 7 ods.2 písm. h/ Všeobecne záväzného nariadenia mesta Nové Zámky č.7/2008 o dani za užívanie verejného priestranstva v znení neskorších zmien a doplnkov.

3/ Dňom účinnosti tohto nariadenia sa zrušuje Všeobecne záväzné nariadenie mesta Nové Zámky č.13/2016 o dani za užívanie verejného priestranstva na trvalé parkovanie zo dňa 14.09.2016.

4*/* Mestské zastupiteľstvo mesta Nové Zámky sa na tomto nariadení uznieslo dňa 26.02.2020.

5*/* Toto nariadenie nadobúda účinnosť dňom vyhlásenia.

Nové Zámky dňa ....................

....................................................

Peter PODBEHLÝ

**Dôvodová správa:**

Považujem za zodpovedné najprv vyhovieť v prvom rade protestu prokurátora a pripraviť aj takýto krízový variant, keďže MsZ NZ nemohlo na svojom zasadnutí dňa 11.12.2019 kvôli procesnej chybe (nezverejnenia predmetného VZN č. 13/2016 mestským úradom na úradnej tabuli v zákonnej lehote ) napriek protestu prokurátora VZN č. 13/2016 zrušiť v súlade so zákonom.

Prijatím takéhoto nariadenia sa vyhneme prípadnej správnej žalobe, pokiaľ by sme sa nevedeli dohodnúť na inom znení VZN.

Nové Zámky dňa ....................

....................................................

Peter PODBEHLÝ

**Návrh č.2 k bodu programu č.: .....**

**Mestské zastupiteľstvo Nové Zámky**

s c h v a ľ u j e

**VŠEOBECNE ZÁVÄZNÉ NARIADENIE MESTA NOVÉ ZÁMKY**

**o dani za užívanie verejného priestranstva na regulované parkovanie**

**§ 1**

**Úvodné ustanovenie**

Mestské zastupiteľstvo v Nových Zámkoch podľa § 11 ods. 4 písm. g/ v spojení s§ 6 ods. 1 zákona č. 369/1990 Zb. o obecnom zriadení v znení neskorších predpisova v súlades §36 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, sa uznieslo na tomto všeobecne záväznom nariadení /ďalej len „nariadenie“/:

**§ 2**

**Predmet nariadenia**

Toto nariadenie určuje:

a) vymedzenie verejného priestranstva a osobitný spôsob užívania verejného priestranstva zakladajúceho daňovú povinnosť

b) náležitosti oznamovacej povinnosti

c) oslobodenie od dane

d) sadzbu dane

**§ 3**

**Vymedzenie základných pojmov**

1/ Verejným priestranstvom sú miestne komunikácie a parkoviská na sídliskách mesta ohraničených ulicami Nábrežná, Komárňanská, F. Kapisztóryho, M. R. Štefánika, Námestie republiky, Bratislavská cesta, Výpalisko, Dostojevského, Nitrianska cesta, Jána Simora, Andovská, Svornosti, Gúgska, Gúgsky priechod, a S. H. Vajanského určené na regulované parkovanie osobných motorových vozidiel , vyznačené dopravnými značkami č. IP17b[[1]](#footnote-1) určujúcimi začiatok a koniec regulovaného parkovania.

2/ Osobitným spôsobom užívania verejného priestranstva je užívanie verejného priestranstva určeného v ods.1 na účely regulovaného parkovania osobných motorových vozidiel držiteľmi parkovacích kariet a parkovacích preukazov.

3. Regulovaným parkovaním sa rozumie vymedzenie určených parkovacích miest vyhradených na regulované státie osobných motorových vozidiel kategórie M1[[2]](#footnote-2), za podmienok, že ich celková dĺžka nepresiahne 5 metrov a ich celková šírka nepresiahne 2,5 metra.

**§ 4
Náležitosti oznamovacej povinnosti**

Oznamovateľ oznámi zámer osobitného užívania verejného priestranstva na účely regulovaného parkovania osobného motorového vozidla  správcovi dane písomne alebo elektronickými prostriedkami. V oznámení k daňovej povinnosti uvedie meno a priezvisko daňovníka, adresu trvalého pobytu, miesto vyhradenia parkovacieho miesta bezprostredne súvisiaceho s miestom trvalého pobytu a evidenčné číslo osobného motorového vozidla daňovníka ako základné náležitosti oznamovacej povinnosti.

**§ 5
Oslobodenie od dane**

Od dane za osobitné užívanie verejného priestranstva na regulované parkovanie osobných motorových vozidiel sú oslobodení držitelia parkovacích preukazov podľa osobitných predpisov[[3]](#footnote-3).

**§ 6
Sadzba dane, príjem dane a Fond Mobility mesta Nové Zámky**

1. Sadzba dane za osobitné užívanie verejného priestranstva na účely regulovaného parkovania osobných motorových vozidiel sa pre držiteľov parkovacej karty stanovuje na 0,045 Eur/ m2/ /deň za jedno parkovacie miesto.

2. Všetky príjmy z daní za osobitné užívanie verejného priestranstva na účely regulovaného parkovania osobných motorových vozidiel sa vedú vo Fonde mobility mesta Nové Zámky /ďalej len „fondu“/.

3. Okrem príjmov v zmysle § 6 ods.2 môže do fondu mesto Nové Zámky prispievať aj prebytkami z hospodárenia, ako aj inými zdrojmi plynúcimi zo statickej dopravy.

4. Mesto Nové Zámky vedie fond na osobitnom účte v banke s názvom Fond Mobility mesta Nové Zámky. Tento účet musí byť bezplatne, diaľkovo a nepretržite prístupný tretím osobám a musí zobrazovať prehľad všetkých platobných transakcií. Odkaz na prístupnosť fondu zverejňuje mesto Nové Zámky prostredníctvom svojho webového sídla www.novezamky.sk.

5. Čerpanie finančných prostriedkov z fondu je možné len na tieto účely:

a) výdavky súvisiace s údržbou a budovaním parkovacích plôch

b) výdavky súvisiace s budovaním a prevádzkou parkovacích domov a záchytných parkovísk,

c) výdavky na splácanie úverov na vybudovanie parkovacích domov,

d) výdavky na budovanie a údržbu cyklotrás.

**§ 7**

**Záverečné ustanovenia**

1/ Dňom účinnosti tohto nariadenia sa mení § 3 Všeobecne záväzného nariadenia mesta Nové Zámky č.7/2008 o dani za užívanie verejného priestranstva v znení neskorších zmien a doplnkov a to v nasledovnom znení:

,,§ 3 vrátane nadpisu znie:“

 „Pod osobitným užívaním verejného priestranstva sa rozumie umiestnenie zariadenia slúžiaceho na poskytovanie služieb, umiestnenie stolov a stoličiek na účel poskytovania pohostinských, reštauračných a iných obdobných služieb *,,(podrobnosti týkajúce sa spôsobu osobitného užívania verejného priestranstva pre tento účel upravuje Príloha č. 1 tohto VZN)“,* umiestnenie stavebného zariadenia, predajného zariadenia, zariadenia cirkusu, lunaparku a iných atrakcií, umiestnenie skládky palív alebo iného materiálu, prechodné umiestnenie informačného a propagačného zariadenia alebo tabule na verejnom priestranstve a umiestnenie sklápacej garáže na vyhradenom priestore.“

2/Dňom účinnosti tohto nariadenia sa zrušuje § 6 ods.2 a § 7 ods.2 písm. h/ Všeobecne záväzného nariadenia mesta Nové Zámky č.7/2008 o dani za užívanie verejného priestranstva v znení neskorších zmien a doplnkov.

3/ Dňom účinnosti tohto nariadenia sa zrušuje Všeobecne záväzné nariadenie mesta Nové Zámky č.13/2016 o dani za užívanie verejného priestranstva na trvalé parkovanie zo dňa 14.09.2016.

4*/* Dňom účinnosti tohto nariadenia sa zrušuje článok 5 ods. 4 zásad odmeňovania poslancov, členov a zapisovateľov komisií pri Mestskom zastupiteľstve Mesta Nové Zámky schválené uznesením MsZ č. 284/280218 zo dňa 28.02.2018. „Poslanec, primátor a hlavný kontrolór môžu bezplatne používať parkovacie služby na území mesta spravované organizáciami mesta.“

5*/* Mestské zastupiteľstvo mesta Nové Zámky sa na tomto nariadení uznieslo dňa 26.02.2020.

6*/* Toto nariadenie nadobúda účinnosť dňom 01.04.2020 a je platné do 30.9.2021

Nové Zámky dňa ....................

....................................................

Peter PODBEHLÝ

**Dôvodová správa:**

**Uvedené pojmy považujem za potrebné vymedziť a aj doplniť. Stotožnil som sa s pripomienkami kolegu. P. Danisa a aj s návrhom o vytvorení Fondu mobility, avšak nie do „budúcnosti“, ale ihneď pri schvaľovaní považujem za zásadné mať takýto dôležitý inštitút zakotvený priamo vo VZN.**

**Keďže ide o pilotný projekt, a ktorý považujem skôr za krízový variant, navrhujem VZN časovo obmedzenú platnosť. Počas tejto doby môžeme spolu aj na základe budúcich skúseností participovať a pripraviť kvalitnejšie a prepracovanejšie VZN, ktoré možno nebude pozliepané v zákonom stanovenej najkratšej lehote na pripomienkovanie 15 dní.**

***Návrh vychádza z pripomienok kolegu DANISA (červený text). Moje navrhované zmeny sú modrým písmom.***

**k § 7 ods. 4**

Ak chceme niečo regulovať, napríklad viac používať bicykel či iné druhy dopravy, mali by sme hneď začať v prvom rade od seba a ísť príkladom. Navrhovaná zmena neodporuje § 6 ods. 3 Zákonu č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov. „Návrh zákona nemôže obsahovať novelizáciu iného zákona, ktorá obsahovo nesúvisí s návrhom zákona“. Hoci v tomto ustanovení zákon operuje predovšetkým s novelizáciou právnych predpisov na úrovni zákona, jeho základné parametre možno nepochybne preniesť aj do roviny iných právnych predpisov.

Nové Zámky dňa ....................

....................................................

Peter PODBEHLÝ

1. Vyhláška č.9/2009 Z.z. Ministerstva vnútra Slovenskej republiky, ktorou sa vykonáva zákon o cestnej premávke a o zmene a doplnení niektorých zákonov [↑](#footnote-ref-1)
2. Vyhláška č. 134/2018 Z. z. Ministerstva dopravy a výstavby Slovenskej republiky, ktorou sa ustanovujú podrobnosti o prevádzke vozidiel v cestnej premávke [↑](#footnote-ref-2)
3. Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov [↑](#footnote-ref-3)